
ŠAKIŲ RAJONO SAVIVALDYBĖS PSICHOLOGINIŲ KRIZIŲ VALDYMO GRUPĖS VEIKLOS REGLAMENTAS

I SKYRIUS
BENDROSIOS NUOSTATOS

1. Šakių rajono savivaldybės psichologinių krizių valdymo grupės veiklos reglamentas (toliau – Reglamentas) reglamentuoja psichologinių krizių valdymą Šakių rajono savivaldybėje, psichologinių krizių valdymo grupės sudarymą, jos funkcijas, darbo organizavimą, finansavimą bei institucijų bendradarbiavimą psichologinių krizių valdymo Šakių rajono savivaldybėje (toliau – Savivaldybė) metu.
2. Reglamente vartojamos sąvokos:
2.1. Psichologinė krizė – netikėtas ir / ar pavojingas, emociškai sukrečiantis įvykis, sutrikdantis įprastą Savivaldybės bendruomenės ar atskirų jos narių (grupių) veiklą;
2.2. Psichologinės krizės valdymas Šakių rajono savivaldybėje – veiksmai, kuriuos atlieka Šakių rajono savivaldybės psichologinių krizių valdymo grupė psichologinės krizės metu ir jais siekia įveikti psichologinės krizės sukeltas  problemas ir teikti bendruomenei veiksmingą pagalbą.
3. Psichologinių krizių valdymas Savivaldybėje organizuojamas vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu, Lietuvos Respublikos Vyriausybės nutarimais, sveikatos apsaugos ministro įsakymais, švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais, kitais teisės aktais ir šiuo Reglamentu.

II SKYRIUS
PSICHOLOGINIŲ KRIZIŲ VALDYMO ŠAKIŲ RAJONO SAVIVALDYBĖJE ORGANIZAVIMAS

4. Psichologinių krizių valdymą organizuoja ir vykdo nuolat veikianti Šakių rajono savivaldybės psichologinių krizių valdymo grupė (toliau – Grupė).
5. Grupės paskirtis – įvykus psichologinei krizei atkurti įprastą bendruomenės veiklą, užtikrinti psichologinės krizės paveiktiems bendruomenės nariams reikiamos pagalbos teikimą ir informuoti apie įvykį.
6. Grupė sudaroma iš ne mažiau kaip 5 narių, iš kurių: Savivaldybės mero deleguotas vicemeras, kuruojantis šią veiklos sritį, Savivaldybės administracijos direktoriaus deleguoti valstybės tarnautojai, valstybės institucijų atstovai,  nevyriausybinių organizacijų atstovai. Komisijos nariai yra sveikatos, švietimo, socialinių įstaigų, Savivaldybės administracijos, policijos, nevyriausybinių organizacijų ar institucijų, organizuojančių gydymą, reabilitaciją, atstovai, taip pat kiti specialistai. Grupės sudėtį tvirtina  Šakių rajono savivaldybės meras potvarkiu.
7. Grupei vadovauja (koordinuoja psichologinės krizės įveikimą) Grupės vadovas, kurį renka Grupės nariai atviru balsavimu pirmajame posėdyje paprasta balsų dauguma. Posėdžius protokoluoja sekretorius – Savivaldybės administracijos direktoriaus įsakymu paskirtas Savivaldybės administracijos specialistas. Sekretorius ne vėliau kaip per tris darbo dienas protokolą pateikia Grupės vadovui.
8. Grupės nariai pagal poreikį gali dalyvauti specializuotuose mokymuose, seminaruose, jų metu įgyti psichologinės krizės valdymo Savivaldybėje kompetencijų ir tobulinti kvalifikaciją šioje srityje.
9. Grupės vadovas organizuoja Grupės posėdžius. Grupės posėdžiai organizaciniams klausimams (grupės narių funkcijoms paskirstyti, planuoti dalyvavimą kvalifikacijos tobulinimo renginiuose, pasidalinti patirtimi ir kita) aptarti organizuojami pagal poreikį, bet ne rečiau kaip du kartus per metus.
10. Apie įvykusią psichologinę krizę Šakių rajono gyventojas (-ai) gali informuoti policijos komisariato, greitosios medicininės pagalbos skyriaus, ligoninės, švietimo pagalbos tarnybos, priešgaisrinės gelbėjimo tarnybos, Vaiko teisių apsaugos įstaigos, seniūnijos darbuotojus, kurie nedelsiant arba kitą darbo dieną perduoda informaciją Grupės vadovui.
11. Įvykus psichologinei krizei, Grupės vadovas organizuoja Grupės posėdį Grupės funkcijoms  psichologinės krizės metu aptarti.
12. Grupės funkcijos psichologinės krizės metu:
12.1. nedelsiant įvertinti psichologinės krizės aplinkybes;
12.2. parengti psichologinės krizės valdymo Šakių rajono savivaldybėje planą, kuriame gali būti numatyti veiksmai:
12.2.1. pagal poreikį kreiptis pagalbos į policijos komisariatą, medicinos įstaigas, Vaiko teisių apsaugos įstaigą ir kitas institucijas;
12.2.2. parengti informaciją apie psichologinę krizę  rajono bendruomenei ir / ar žiniasklaidai;
12.2.3. įvertinti rajono savivaldybės bendruomenės grupes ar asmenis, kuriems reikalinga psichologinė, socialinė ar kita pagalba, ir ją organizuoti;
12.2.4. konsultuoti rajono savivaldybės bendruomenės narius individualiai ar grupėmis;
12.2.5. konsultuoti įstaigos vadovą, administraciją, kaip informuoti darbuotojus apie psichologinę krizę;
12.2.6. rengti pokalbius su bendruomenėmis;
12.2.7. atlikti kitus reikiamus veiksmus;
12.3. Grupė, įgyvendinusi psichologinės krizės valdymo plane numatytus veiksmus, ne vėliau kaip po 2 mėnesių įvertina psichologinės krizės valdymo Šakių rajono savivaldybėje veiksmų sėkmingumą ir priima reikiamus sprendimus:
12.3.1. koreguoja psichologinės krizės valdymo veiksmų planą; 
12.3.2. kreipiasi pagalbos į krizių valdymo specialistus;
12.3.3. sustabdo psichologinės krizės valdymo veiksmus;
12.3.4. numato veiksmus, susijusius su psichologinės krizės postvencija.

III SKYRIUS
FINANSAVIMAS

13. Grupės veikla esant reikalui finansuojama:
13.1. valstybės biudžeto specialiosios tikslinės dotacijos, skiriamos Savivaldybės biudžetui visuomenės sveikatos priežiūros funkcijoms vykdyti, lėšomis;
13.2. Savivaldybės biudžeto lėšomis;
13.3. kitų finansavimo šaltinių lėšomis.

IV SKYRIUS
BAIGIAMOSIOS NUOSTATOS

14. Grupės posėdžio darbo organizavimo procedūrinius klausimus, nenumatytus šiame Reglamente, sprendžia Grupės pirmininkas.
15. Grupės pirmininkas ir jos nariai už savo priimtus sprendimus atsako Lietuvos Respublikos teisės aktų nustatyta tvarka.
16. Grupės sudėtis ir jos Reglamentas keičiami, pildomi ir pripažįstami netekusiais galios  mero potvarkiu.
_______________________________




